b'\n_START_ARTICLE_\nOcena glomerulne filtracije\n_START_PARAGRAPH_\nOcena glomerulne filtracije (kraj. oGF, GFR, angl. glomerular filtration rate) je koli\xc4\x8dina glomerulnega filtrata, nastalega v ledvica. Gre za merilo delovanja ledvic in pomeni oceno, koliko krvi se prefiltrira skozi ledvi\xc4\x8dne glomerule v minuti. Normalne vrednosti zna\xc5\xa1ajo 90\xe2\x80\x93120 mL/min/1,73 m\xc2\xb2. Hitrost glomerulne filtracije z leti upada, zato imajo starostniki praviloma ni\xc5\xbeje vrednosti.\n_START_SECTION_\nDolo\xc4\x8ditev\n_START_PARAGRAPH_\nPoznamo razli\xc4\x8dne metode za oceno glomerulne filtracije, od katerih ima vsaka svoje prednosti in slabosti. Temeljna metoda za izra\xc4\x8dun oGF je dolo\xc4\x8ditev o\xc4\x8distka neke snovi. To je prostornina plazme, ki se v dolo\xc4\x8deni \xc4\x8dasovni enoti o\xc4\x8disti te snovi z izlo\xc4\x8danjem v se\xc4\x8d. O\xc4\x8distek tako predstavlja zmo\xc5\xbenost ledvice, da odstrani dolo\xc4\x8deno snov iz plazme in jo izlo\xc4\x8di s se\xc4\x8dem. Glomerulno filtracijo bi lahko natan\xc4\x8dno dolo\xc4\x8dili s pomo\xc4\x8djo o\xc4\x8distka snovi, ki v telesu nastaja stalno, ki se izlo\xc4\x8da iz telesa izklju\xc4\x8dno s prosto filtracijo, ki se v ledvicah ne presnavlja in ne nastaja ter se v ledvi\xc4\x8dnih tubulih ne izlo\xc4\x8da in ne absorbira. Danes tak\xc5\xa1ne snovi, ki bi zadostila vsem tem pogojem, \xc5\xa1e ne poznamo. V vsakdanji klini\xc4\x8dni praksi za oceno glomerulne filtracije se najpogosteje uporablja koncentracija serumskega kreatinina in o\xc4\x8distek kreatinina.\n_START_SECTION_\nCistatin C\n_START_PARAGRAPH_\nV zadnjem \xc4\x8dasu se kot eden novih ozna\xc4\x8devalcev glomerulne filtracije pojavlja serumski cistatin C. Cistatin C je beljakovina, sestavljena iz 122 aminokislin, katere molekulska masa zna\xc5\xa1a 13kDa. Cistatin C ni glikoziliran, vsebuje dva disulfidna mosti\xc4\x8da, spada v dru\xc5\xbeino zaviralcev protenaze in je produkt genskega izra\xc5\xbeanja v vseh celicah, ki vsebujejo jedro. V teselu stalno nastaja, zaradi svoje majhnosti pa se prosto filtrira v glomerulu. Se ne secernira v tubulih in se ne reabsorbira v krvni obtok, zato je bolj\xc5\xa1i ozna\xc4\x8devalec glomerulne filtracije kot karnitin ali se\xc4\x8dnina, zlasti pri bla\xc5\xbejih okvarah delovanja ledvic, pove\xc4\x8dani mi\xc5\xa1i\xc4\x8dni masi, ali akutni odpovedi ledvic.\n_START_SECTION_\nEksogene snovi\n_START_PARAGRAPH_\nPoleg izra\xc4\x8duna o\xc4\x8distka telesu lastnih snovi se lahko pri dolo\xc4\x8danju ocene glomerulne filtracije uporabljajo injicirane eksogene snovi. Za zlati standard velja inulin. Gre za fiziolo\xc5\xa1ko inerten polisaharid, ki se filtrira v ledvi\xc4\x8dnih glomerulih, se pa ne secernira v ledvicah, reabsorbira, v telesu sintetizira ali presnavlja. Vendar pa dolo\xc4\x8danje njegove krvne koncentracije ni enostavno, za dolo\xc4\x8ditev njegovega iz\xc4\x8distka pa je potrebno kontinuirano injiciranje. Dolo\xc4\x8danje inulinskega o\xc4\x8distka se uporabljajo prete\xc5\xbeno le \xc5\xa1e v znanstvene namene in ne v klini\xc4\x8dni uporabi._NEWLINE_Kot alternativa se uporabljajo rentgenski kontrastni sredstvi iotalamat in ioheksol ali pa radioaktivno ozna\xc4\x8den \xe2\x81\xb9\xe2\x81\xb9\xe1\xb5\x90Tc-MAG3.'